runetrust/blame-folketinget-dk huggingface dataset:
Marlene Harpsøe (DD), 2024-04-23:
Derfor bliver jeg også noget fortørnet over at se, at regeringen har sendt et lovforslag i høring, som på nogle punkter – og det er selvfølgelig positivt nok – gør, at man kan komme af med noget overflødig dokumentation, men som på andre områder virkelig udsættes for stærk kritik fra Danske Handicaporganisationer.
Christian Langballe (DF), 2016-03-16:
Hvad er ministerens holdning til realismen i ministerens egne udtalelser om, at: »Der er ingen grund til at holde Grimhøjmoskéen åben eller lade imam Abu Bilal blive i landet«, og da ministeren åbenbart ikke ønsker den nævnte imam i Danmark, har ministeren så et konkret forslag til, hvordan han så kan komme ud af landet?
Søren Søndergaard (EL), 2002-12-09:
Det er lidt uklart, om der i virkeligheden bare er tale om en præcisering eller en rettelse, eller hvad det er. Men hvis det skal forstås, så skal det vel forstås på den måde, at man strammer kravet om, at i de tilfælde, hvor der er tale om sponsorerede programmer, må disse programmer ikke være sponsoreret af arbejdsgiverforeninger, fagforeninger, politiske partier eller religiøse bevægelser. Vi synes faktisk ikke, at det er nogen særlig god idé at stramme det krav.
Kim Valentin (V), 2021-01-26:
Det er et supervigtigt element, når det handler om at løse det her problem, og det gav jeg i mit spørgsmål til Socialdemokratiet tidligere i dag også udtryk for, nemlig at det er et af de områder, hvor vi virkelig skal være påpasselige, altså med hensyn til at have alt for meget politisk styring med, hvem der sidder i sådan en bestyrelse.
Marlene Harpsøe (DF), 2009-11-05:
Det bliver VEU-centrenes – altså voksen- og efteruddannelsescentrenes – fornemste opgave at lave opsøgende arbejde hos især de små og mellemstore virksomheder for at agitere for de mange tilbud på voksen- og efteruddannelsesområdet for virksomhedernes medarbejdere.
Søren Søndergaard (EL), 2017-05-02:
Det vil sige, at mens vi har de der diskussioner og vi har forhandlerne fra EU, der sidder og skændes om, hvem der skal bidrage med hvor meget til en eller anden pensionsordning osv., så kan millioner af mennesker leve i uvished om deres umiddelbare fremtid, selv om det ville være utrolig let at løse det problem.
Dennis Flydtkjær (DF), 2017-05-09:
Men det er jo rigtigt, at det har været en diskussion igennem mange årtier, og det er egentlig også et godt billede, som fru Lisbeth Bech Poulsen giver, når hun siger, at man måske på nogle tidspunkter har haft en for løs styring fra Finansministeriets side, og at der måske er nogle, der synes, man har en for stram styring.
Samira Nawa (RV), 2023-05-04:
Det er jo faktisk mennesker, der virkelig er berørte af det i deres hverdag, men som er borgere i det danske samfund, og som gør lige præcis det, vi beder dem om – uddanner sig – men på en eller anden måde oplever at blive straffet for at tage uddannelse i stedet for beskæftigelse.
Mette Abildgaard (KF), 2024-05-21:
Så det der med at gøre det op, som om vi kun passer vores arbejde ved at gå op på talerstolen her ved tredjebehandlingen, som fru Theresa Scavenius har fået for vane at gøre, er simpelt hen åndssvagt, og det er at reducere vores demokrati til noget, der ikke er retvisende.
Jacob Buksti (S), 1999-10-07:
Nogle af os havde møde med nogle af erhvervslivets organisationer i går, og de meldinger, vi har fået, er, at de opfatter det som meget, meget spændende, og at de vil gå ind i arbejdet med stor interesse, for her er der virkelig mulighed for at tage fat på også nogle af de sager, hr. Bendt Bendtsen var inde på.
Kristian Thulesen Dahl (DF), 2006-11-16:
Ved flere lejligheder har jeg hørt, han har talt varmt for, at det har været den nødvendige proces i år, og at det har været det for bl.a. at give de embedsmænd, der arbejder med de her ting, den fornødne tid til at finde ud af, hvordan man kan hente så mange af de penge, der skal hentes, på effektiviseringer og ikke på nedskæringer.
Per Clausen (EL), 2010-03-16:
Jeg synes jo, det er lidt usædvanligt, at ministeren ikke har et bud på, hvad et beslutningsforslag vil koste, for som fru Lone Dybkjær siger, så plejer det da at indgå rutinemæssigt, om jeg så må sige, fra ministrenes side, når man behandler beslutningsforslag fra oppositionen.
Flemming Møller Mortensen (S), 2010-02-23:
Jeg kan blot sige til dem, der måtte have fulgt debatten her i dag, at det jo er en lille smule abstrakt, hvordan en hund kommunikerer, når ikke hunden har mulighed for at gø, men der vil jeg sige, at der på Facebook findes en gruppe mod debarking, og der findes der rent faktisk også nogle videoklip, som meget tydeligt illustrerer, hvordan hunde bliver invalideret og meget, meget begrænset i deres måde at kommunikere på.
Charlotte Broman Mølbæk (SF), 2022-01-11:
Det her handler ikke kun om, at SF lagde de afgørende stemmer til det; det handler faktisk om, at vi løftede rigtig mange væsentlige ting, og det tror jeg også godt man ved i Enhedslisten: at vi virkelig har lavet nogle forbedringer på det her område for kriminalforsorgen.
Lene Espersen (KF), 2012-03-01:
Jamen jeg vil bare sige til fru Camilla Hersom, der også henviser til de høringssvar og til ministeriets besvarelse af høringssvarene, at Advokatrådet jo gør ganske meget ud af netop at understrege, at ministeren på begæring fra adressaten er forpligtet til at anlægge retssag, og at det retssikkerhedsmæssigt er velbegrundet, men Advokatrådet siger så derudover, at det altså ikke udelukker, at man godt kan tillægge klageadgang til Fødevareministeriets klagecenter, for så vidt angår de afgørelser, der handler om permanent inddragelse.
Trine Torp (SF), 2021-04-22:
Altså, vi tænker, at forældrene betyder noget for børnene, også selv om de helt eller delvis i kortere eller længere tid ikke har mulighed for at have dem boende hos sig, fordi de har nogle problemer, som de skal have løst, eller fordi de i det hele taget har brug for, at der i virkeligheden er flere voksne omkring børnene, fordi det er en for stor opgave for dem selv.
Mogens Lykketoft (S), 1997-12-18:
Jeg skal ikke gå tilbage til udlændingedebatten og hr. Helge Adam Møllers sene intervention for at holde den sag varm, men nærme mig en afslutning, og den skal sådan set kun sammenfatte det, regeringen har gjort og vil gøre med den politik, som det finanslovforslag, vi skal stemme om om lidt, er udtryk for:
Per Stig Møller (KF), 2007-05-16:
Men jeg er helt enig med fru Pernille Frahm i – det skal jeg også understrege her, og det kan Bent Jensen så også læse i udskriften – at det er en alvorlig sag at få adgang til vores arkiver, hvis man så bryder aftalen, og det må vi jo holde øje med ikke sker.
Karen Hækkerup (S), 2014-01-30:
I forhold til myndighedssamarbejdet kan jeg i øvrigt pege på, at regeringen som led i sin rocker- og bandepakke vil revidere en vejledning fra november 2003 om offentlige myndigheders udveksling af personoplysninger som led i den koordinerende myndighedsindsats over for rockernes kriminalitet.
Villy Søvndal (SF), 1997-10-09:
Men det, jeg synes er mest spændende, er, i hvor lang tid Venstre kan bevare positionen som det eneste parti i Danmark, der kan komme med kæmpe milliardbud på offentlige besparelser uden nogen sinde at blive bedt om offentligt at svare på, hvem der skal lægge ryg til.
Thomas Danielsen (V), 2019-02-08:
Vi har ikke helt besluttet det endnu, skal det lige siges, men det er min forventning, at ligesom når du vender dine fødevareprodukter om på hovedet i supermarkedet for at se efter, hvor mange proteiner der er i det produkt, og hvor mange kulhydrater der er i det produkt, så vil du også her kunne se, hvad klimaeffekten ved et produkt er.
Troels Ravn (S), 2022-05-10:
Regeringen har derudover med energipakken fra efteråret valgt at fokusere på bl.a. indkomststøtte, da det giver mulighed for at yde ekstra hjælp til særlig udsatte borgere inden for allerede eksisterende rammer, og puljen er senest i marts forøget fra 100 mio. kr. til 200 mio. kr.
Morten Bødskov (S), 2019-04-25:
Da vi sad med diskussionen om, hvad vi dog skulle gøre, efter at vi var havnet i en situation, hvor vi bl.a. var nødt til at garantere 4.200 mia. kr., tror jeg, til den samlede danske finanssektor, var der jo grundlæggende to veje, man kunne gå.
Jann Sjursen (KRF), 1998-04-01:
Jeg tror, jeg meget vel kan sige, at Kristeligt Folkeparti i den sammenhæng afspejler gennemsnittet af den danske befolkning, for så vidt som vi faktisk i september måned sidste år afholdt en urafstemning blandt vore medlemmer om, hvad deres stillingtagen var til Amsterdamtraktaten, en urafstemning, som viste, at kun en lille majoritet af partiets medlemmer, nemlig 54 pct., gik ind for et ja til Amsterdam, mens hele 46 pct. var imod.
Majbrit Berlau (EL), 2006-04-26:
Det er i virkeligheden det her, mener jeg, grundlæggende princip, vi har i dansk uddannelsespolitik, om, at der skal være lige muligheder for alle i uddannelsessystemet, og jeg mener, at det her lovforslag på det her punkt bryder med det princip, og det er i virkeligheden den ulighed, jeg gerne vil bede ordføreren om at forholde sig til.
Gitte Seeberg (KF), 2004-04-13:
Vi er jo nødt til at forholde os til de personer, der, om ikke andet formelt, er valgt, og der kan så være alle mulige omstændigheder, som jeg også synes, jeg har gjort rede for her, som gør, at vi kan være uenige om metoderne, og måske også være uenige i, at han er den rette person, men ikke desto mindre er han dog den, som i dag er valgt som præsident.
Zenia Stampe (RV), 2025-01-09:
Jeg synes, der er et eller andet principielt problematisk i, at i forhold til børn, som muligvis har haft problemer, da de var helt små, men som måske også ligefrem har været igennem, hvad kan man sige, et forbedringsforløb og er kommet på rette kurs, skulle vi sidde her i Indfødsretsudvalget og tage stilling til, om det nu så var nok.
Jann Sjursen (KD), 2004-04-16:
Men vi synes, at det også er vigtigt at se på lovforslaget sådan i et bredere perspektiv, nemlig det, at der jo er et kvotesystem på vej i EU-sammenhæng, og at det også, som det bl.a. fremhæves i høringssvaret fra Det Økologiske Råd, kunne være hensigtsmæssigt at afvente dette, før man foretager de ændringer, som regeringen nu lægger op til.
Brian Mikkelsen (KF), 2008-03-27:
Der er slet ikke nogen tvivl om, at det betyder, at vi har forhindret overgreb på børn og unge alene af de 62 pædofilidømte, som vi har holdt ude af foreningerne, men det har også været præventivt for de mange andre, som slet ikke har søgt ind, fordi vi gennemførte det her lovforslag.
Jan Trøjborg (S), 2000-05-15:
Jeg synes, at hr. Per Stig Møller og også andre, der har været inde på det, ser rigtigt i, at i partnerskabstankegangen ligger der det interessante, at i jo højere grad vi kan gennemføre partnerskabstankegangen som basisgrundlag for vores politiksamarbejde med et udviklingsland, jo mere understreger vi også udviklingslandets rettighed, langsigtet forhåbentlig, til udviklingsbistand, men understreger også pligterne.
Morten Messerschmidt (DF), 2005-06-16:
Det kan jo ikke komme bag på nogen, at det netop skal være i et EU-anliggende, at sådan en linje bliver anlagt, og derfor synes jeg også, at det, vi har konstateret ved førstebehandlingen og forventelig også vil konstatere her ved andenbehandlingen, er symptomatisk for hele den debat, der har været om servicedirektivet.
Jeppe Bruus (S), 2021-01-28:
Det er derfor en beslutning, der kræver nøje og grundige overvejelser, og det er en beslutning, som bør basere sig på en klar, uafhængig og gennemarbejdet sagsfremstilling og vurdering af, at der er grundlag for at rejse tiltale ved Rigsretten, herunder at der er en klar formodning om, at en sag vil føre til dom.
Lars Løkke Rasmussen (V), 2002-05-03:
Jeg tror ikke, man behøver at have store spåmandsegenskaber for at kunne vurdere, at hvis vi nu trækker grænsen et andet sted, vil der givetvis med rimelighed om kort tid eller lidt længere tid opstå en situation, hvor en ideel interesse i samfundet vil pege på, at nu bør grænsen også udvides på et andet givet punkt; det tør jeg næsten tage et væddemål på.
Lars Løkke Rasmussen (V), 2013-11-26:
Og jeg skal her afstå fuldstændig fra at gøre mig klog på, hvor meget man kan tælle til; jeg tror såmænd godt, at statsministeren, når det gælder det der med at tælle, er i stand til at slå mig, og at hun formentlig også kan tælle til mere end både 12 og 13.
Benny Engelbrecht (S), 2021-03-03:
Jeg har bebudet over for min svenske kollega, at det nok vil være klogt, at vi mødes, når covid er overstået, og prøver at finde mere permanente løsninger på, hvad vi gør en anden gang, hvis vi står i en situation, hvor der af en eller anden grund er nødt til at blive indført restriktioner.
Bjarne Laustsen (S), 2002-05-28:
Det er konsekvenserne af det, og de, der er med til det her i dag, ja, de tager også den byrde på sig, og jeg vil love, at hvis vi får mulighed for det igen på et senere tidspunkt, vil vi indføre Den Særlige Pensionsopsparing igen til gavn for kvinderne, de ufaglærte og de lavestlønnede lønmodtagere i dette land.
Karen Jespersen (V), 2008-12-11:
Det er et problem, som jo vel at mærke primært er forårsaget af, at der er enkelte kommunalbestyrelser, der ikke har sikret en tilstrækkelig balance mellem omkostningseffektiv madproduktion og egenbetaling, sådan som det også fremgik af tallene i den kortlægning, KL og Velfærdsministeriet i fællesskab sendte ud i september 2008.
Lene Espersen (KF), 2010-02-04:
De bestemmelser, som ligestiller overførsler mellem Grønland og Danmark og overførsler mellem Grønland og Færøerne med pengeoverførsler inden for Grønland, sættes først i kraft af økonomi- og erhvervsministeren, når Danmark har modtaget en godkendelse fra Kommissionen. Lovforslaget har været i høring, og der har ikke været bemærkninger, heller ikke fra det grønlandske selvstyre, og derfor er jeg også glad for, at der har været en positiv tilgang til sagen.
Per Larsen (KF), 2025-05-13:
Det er sådan, at det skal aftales, det står klart og tydeligt, og det vil også være sådan, at man ude i regionerne, hvis det er nogle kloge regionsrådspolitikere, vælger de gode tilbud, og at man, hvis der er en læge, der går på pension, og der skal en ny til, så sørger for, at det også bliver ved med at være en praktiserende læge, som har ét ydernummer, og som har de patienter, der så hører til det ydernummer.
Finn Sørensen (EL), 2014-04-29:
Så vil jeg spørge: Hvordan passer diskussionen om den her forsoningskommission – vi skal måske ikke hænge os så meget i ordet – sammen med vores fælles forpligtelse og Danmarks forpligtelse til at hjælpe Grønland i en udvikling, der kan pege frem mod selvstændighed?
Kristian Jensen (V), 2007-09-11:
Hvis ikke man havde valgt at bruge arbejdsmarkedsbidraget til at sætte skatten ned - enten ved at gennemføre det som først lovet med en sænkelse af arbejdsmarkedsbidraget på ½ pct. Eller, som vi nu foreslår, mere målrettet med beskæftigelsesfradrag og mellemskat - ville det klart været et brud på ikke bare skattestoppet, men også på det løfte, som SR-regeringen gav vælgerne i 1993, og som er blevet gentaget flere gange siden.
Karsten Hønge (SF), 2023-11-14:
Det mindste, vi kan gøre, er da at prøve at opkvalificere os selv herinde; men jeg tror også i forhold til fru Aaja Chemnitz' tidligere spørgsmål, at det er nødvendigt at gøre noget ved uvidenheden i den danske befolkning, for den overtrumfes kun af, at det, som man så ved, ofte er forkert og fyldt med fordomme.
Helle Bonnesen (KF), 2026-01-08:
Jeg synes jo, at noget af det helt grundlæggende, og som vi ser f.eks. i EU-sammenhænge osv. – det er blandt de eksempler, som ordføreren nævner – er, at det ikke er noget, der sker ved at stille et ændringsforslag, som vi på forhånd ved falder.
Line Barfod (EL), 2002-11-19:
I de kommende år kan vi risikere, at der bliver meget øgede udgifter både på sundhedsområdet og på socialområdet på grund af de store nedskæringer, som regeringen og Dansk Folkeparti har lavet på det forebyggende arbejde, både i når det gælder arbejdsmiljø, miljø, trafik, kriminalpræventivt og mange andre steder.
Morten Østergaard (RV), 2006-12-06:
Jeg vælger at forstå ministerens svar sådan, at der findes et notat fra Integrationsministeriet, som blev brugt i forbindelse med praksisændringen, hvori man klart skriver, at man ikke med sikkerhed kan afgøre, om EF-Domstolen ved en eventuel sag vil komme frem til, at også studerende, pensionister og restgruppen vil være omfattet af de to domme, som ministeren selv nævnte.
John Dyrby Paulsen (S), 2010-12-02:
Det her tror jeg ikke at vi er uenige om, så derfor skal min opfordring være, at vi prøver at tage den sidste del af det her beslutningsforslag og ser, om vi kan massere det i et udvalgsarbejde, så vi alle sammen kan blive enige om, at det, der er ånden bag ved det her, i virkeligheden er relevant, og det burde vi fælles have en interesse i at fremme.
Frank Aaen (EL), 2005-04-19:
Den kritiske bemærkning går ud på, at USA endnu en gang har prøvet at undslå sig i forbindelse med Den Internationale Straffedomstol og her desværre har fået opbakning til, som der er skrevet i resolution 1593, at amerikanske statsborgere ikke kan strafforfølges ved Den Internationale Straffedomstol.
Eigil Andersen (SF), 2014-05-13:
Men i nogle situationer her i livet såvel som i politik bliver man nødt til at spørge sig selv: Vil du opnå en række fordele og fremskridt for mennesker i Danmark og så acceptere visse ting, som ikke er din kop te, eller vil du stå med armene over kors og så lade de skæve forhold fortsætte?
Keld Albrechtsen (EL), 1998-04-28:
Jeg vil bare gøre opmærksom på, at Enhedslisten i december, var det vist, sammen med SF stemte imod de nye regler om beboerklagenævn, fordi vi mente, de gik for vidt med hensyn til at underminere retssikkerheden netop for de her grupper, som vi taler om i dag.
Mogens Lykketoft (S), 1998-01-27:
Så har Anders Eldrup jo, fordi han nu er blevet misbrugt så mange gange af Venstre i de sidste 10 dage og også foranlediget af et spørgsmål i Politisk-Økonomisk Udvalg, forklaret, hvor han mener, at han er blevet forstået og udlagt forkert, nemlig i svaret på spørgsmålene 91 og 92
Birthe Rønn Hornbech (V), 2008-04-25:
Derfor må man jo sige, at når det foregår på den måde i ét hug, og man så bare senere skal tilføje navnet, så virker det endnu mere upraktisk, hvis man skal overflytte det til en myndighed, hvor 80 pct. alligevel ikke vil komme, når de skal have navngivet deres børn.
Kristian Thulesen Dahl (DF), 1998-12-02:
Vil statsministeren bekræfte, at det i en af Socialdemokratiet i valgkampen op til folketingsvalget den 11. marts 1998 indrykket annonce med følgende ordlyd, »tillykke med din 60-års-fødselsdag. Vi har hermed også fornøjelsen at fremsende dig dette efterlønsgarantibevis, der garanterer dig, at du kan gå på efterløn når som helst, det passer dig inden for de næste 7 år.
Mette Thiesen (UFG), 2023-01-25:
Og det leder mig nemlig frem til det her spørgsmål, for mener ministeren ikke, at det at kunne være tæt på sin nærmeste familie, så de kan besøge og tage sig af patienten, både i genoptræningsforløbet, men også i hele det her helingsforløb efter en nogle gange meget kompliceret operation, i alle tilfælde vil gavne patienten?
Peter Skaarup (DF), 1999-12-08:
Så vil jeg godt lige høre - og det er lidt i forlængelse af hr. Helge Adam Møllers spørgsmål, som jeg heller ikke rigtig synes, han fik svar på - hvad det egentlig er, der gør, at regeringen synes, det er vigtigt at komme med det forslag lige nu.
Pernille Rosenkrantz-Theil (S), 2024-04-26:
Det vil sige, at når udbud og efterspørgsel ikke hænger sammen og der ikke er nogen former for takststruktur, som vi kender det fra uddannelses- eller sundhedsområdet, så betyder det, at ud over at betale for de ekstra borgere skal vi også betale for en prisstigning, der sker, fordi der er en manglende sammenhæng mellem udbud og efterspørgsel, og det er der ingen mennesker, der får noget ud af – intet.
René Gade (ALT), 2018-11-20:
Vi kommer nok til at sige nej til det i den sidste ende, men de forhandlinger på området, som vi lige nåede at være med i, inden vi blev nødt til at sige, at vi ikke kunne være med, fordi pakken i det store og hele var ulighedsskabende i et omfang, som vi ikke kunne være med til, fik os i Alternativet til at kigge på, hvor langt vi kan gå, og hvor grænsen går for at være et iværksætterparti – et parti, der insisterer på, at entreprenører skal have gode vilkår.
Jørn Dohrmann (DF), 2012-01-18:
Og hvis hun erkender, at der er stor forskel på, hvordan landene håndterer reglerne, hvorfor vil ministeren så ikke hjælpe de her fødevareproducenter, de lokale producenter, så de også kan konkurrere på lige vilkår og få et større marked og dermed skabe flere arbejdspladser.
Lykke Friis (V), 2010-03-03:
Og man kan jo, bare som ét eksempel på, at der sker noget i den her proces op ad karrierestigen, som jeg også selv har kigget en del på, konstatere, at det tilsyneladende kun er ved hver fjerde akademiske stilling, der søges om i Danmark, at der både er en mandlig og en kvindelig ansøger.
Karsten Lauritzen (V), 2018-04-24:
Det er i den grad sympatiske tanker, der ligger bag beslutningsforslaget, og tanker, som vi i regeringen langt hen ad vejen er enige med Alternativet i, nemlig at formålet med forslaget er at få færre til at ryge, og særlig at få færre børn og unge til at begynde med at ryge.
Poul Nyrup Rasmussen (S), 2000-11-09:
: »Vi giver Dem herved til kende, at Vi vil have Dem overdraget i Vort navn at bringe Folketinget budskabet om, at Vor højtelskede, kære moder, Hendes Majestæt Dronning Ingrid den 7. november 2000 kl. 16.27 stille og fredeligt er sovet ind. Vi bringer dette budskab i fuld forvisning om Folketingets deltagelse i Vor og Vore slægtninges tunge sorg.
Kamal Qureshi (SF), 2010-02-05:
Det, jeg gerne vil spørge om, er, om hr. Naser Khader kunne fortælle os her i dag, hvornår udenrigsministeren sidst har taget det her emne op over for den saudiarabiske ambassadør eller til et møde med den saudiarabiske udenrigsminister eller med andre højtstående repræsentanter for det saudiarabiske regime og sagt, at man mener, at det her er et problem.
Kim Behnke (FP), 1997-11-04:
Men jeg deltager gerne i ministerens ekskursion, for jeg har ikke været så meget i Nordjylland, hvad det her angår, men har mest min viden fra Forskerparken i Århus - sådan er det, og det er der geografiske grunde til - og det, som mange af de folk, der sidder dér og eksperimenterer med forskellige ting, har brug for for at gøre noget til en succes, for at det skal blive et nyt Superfos, et nyt Danfoss eller et nyt Lego, er noget andet end det lovforslag, som vi har liggende foran os her.
Per Clausen (EL), 2008-04-03:
Forklaringen på, at man i flere år kunne opkræve brugerbetaling, var så, at det var en kompliceret sag, og der kunne gå flere år, hvor Videnskabsministeriet ikke greb ind, selv om det jo ikke var, fordi nogen holdt noget skjult for Videnskabsministeriet.
Helle Thorning-Schmidt (S), 2008-10-09:
Vi sidder jo netop i Folketinget for at kunne tage beslutninger, og vores enkle bud er: Lad være med at give de 5 mia. kr. i skattelettelser, lad os i stedet for bruge de penge på noget af det, som borgerne gerne vil have, nemlig en bedre folkeskole, en bedre og tidssvarende sundhedssektor, en bedre ældrepleje - alle de ting, som vi er mange der synes at velfærdssamfundet skal levere.
Birgitte Josefsen (V), 2006-12-14:
Så er det fuldstændig korrekt, at vi alle er optaget af, at det er vigtigt at kunne tiltrække personale til at være aktiv i det danske sundhedsvæsen, men det forhindrer os jo ikke i at udnytte alle ressourcer, der er til rådighed for patienten for at blive behandlet.
Sandra Elisabeth Skalvig (LA), 2024-11-21:
Det var jo lidt mere specifikt, end hvad ordføreren har svaret til mine kollegaer, og jeg synes da i hvert fald også, det er en lille smule betryggende, at Enhedslisten rent faktisk også synes, at der skal være nogle kriterier for, at man kan opnå et dansk statsborgerskab, heriblandt både noget i forhold til sprogkrav, men også det kulturelle.
Elisabeth Arnold (RV), 1998-12-04:
Så må man jo sige, at jo flere, der bliver optaget på kvote II, jo mere ligegyldigt bliver det, hvad man egentlig lærer i gymnasiet, for så siger man, at det alligevel ikke er noget, der kan give adgang til de videregående uddannelser, fordi man skal igennem et interview eller igennem et yderligere supplement.